pythainlp/thaigov-v2-corpus-22032023 huggingface dataset:
วันจันทร์ที่ 21 กันยายน 2563
เร่งจัดหาเครื่องฉายรังสีให้ 7 รพ.
--
#ไทยคู่ฟ้าคณะกรรมการกลั่นกรองเงินกู้ เห็นชอบโครงการจัดหาเครื่องฉายรังสีโรคมะเร็ง วงเงิน 878.2 ล้านบาท ให้แก่โรงพยาบาล 7 แห่ง คือ โรงพยาบาลพุทธชินราช โรงพยาบาลสุรินทร์ โรงพยาบาลร้อยเอ็ด โรงพยาบาลมหาราชนครศรีธรรมราช โรงพยาบาลสมุทรสาคร โรงพยาบาลมหาราชนครราชสีมา และสถาบันมะเร็งแห่งชาติ
.
โครงการนี้จะช่วยให้ผู้ป่วยมะเร็งทั่วประเทศสามารถเข้าถึงการรักษาและช่วยลดความเสี่ยงในการติดเชื้อขณะผ่าตัด ที่สำคัญสถานพยาบาลจำเป็นต้องปรับเปลี่ยนรูปแบบการให้บริการแบบเดิมเป็นแบบ New Normal ด้วยการฉายรังสีเทคนิคชั้นสูงทดแทนการผ่าตัด ซึ่งสามารถรักษาได้กับทุกอวัยวะ และไม่เสี่ยงต่อการติดเชื้อโควิด-19
วันจันทร์ที่ 21 กันยายน 2563
การเตรียมพร้อมบ้านให้เหมาะกับชีวิตวิถีใหม่
คู่มือชีวิตวิถีใหม่ ชีวิตดีเริ่มที่เร
เปิดประตูหน้าต่างอย่างไรให้อากาศถ่ายเท
-ห้องที่มีหน้าต่างบานเดียว ให้เปิดหน้าต่างแล้วเปิดพัดลมเป่าไปทางหน้าต่าง เพื่อช่วยระบายอากาศภายในห้อง
วันจันทร์ที่ 21 กันยายน 2563
รมช.มนัญญา นำทีมกรมตรวจบัญชี หนุนยกระดับคุณภาพภาคการเกษตร "มิติทางบัญชี ตามวิถีแปลงใหญ่ในยุค ￼New Normal"
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ประธานพิธีเปิดการสัมมนาเชิงปฏิบัติการประจำปี 2563
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ประธานพิธีเปิดการสัมมนาเชิงปฏิบัติการประจำปี 2563 เรื่อง "มิติทางบัญชี ตามวิถีแปลงใหญ่ ในยุค New Normal" พร้อมด้วย นายโอภาส ทองยงค์ อธิบดีกรมตรวจบัญชีสหกรณ์
ณ โรงแรมปรินซ์ พาเลซ มหานาค กรุงเทพมหานคร ในวันที่ 21 ก.ย.2563
รมช.มนัญญา กล่าวว่า กระทรวงเกษตรและสหกรณ์ มีแนวทางการพัฒนาและการปรับโครงสร้างการผลิตสินค้าเกษตรเพื่อให้มีคุณภาพและประสิทธิภาพ โดยดำเนินตามนโยบายตลาดนำการผลิต และระบบส่งเสริมการทำเกษตรแปลงใหญ่ เพื่อให้เกษตรกรมีการรวมกลุ่มทำการผลิต การบริหารจัดการและจัดจำหน่ายร่วมกันมีตลาดรองรับที่แน่นอน ตลอดจนการจัดการตลอดห่วงโซ่อุปทาน (Supply Chain) โดยมีการบูรณาการกับหน่วยงานที่เกี่ยวข้อง อาทิ กรมตรวจบัญชีสหกรณ์ กรมส่งเสริมสหกรณ์ ที่ดำเนินการส่งเสริม สนับสนุน การจัดทำแผนการผลิต แผนการถ่ายทอดเทคโนโลยี และแผนการตลาด ซึ่งการจัดสัมมนาเชิงปฏิบัติการประจำปี 2563 เรื่อง "มิติทางบัญชี ตามวิถีแปลงใหญ่ ในยุค New Normal" ถือเป็นแนวทางในการขับเคลื่อนการเสริมสร้างศักยภาพด้านการเงินการบัญชีให้กับเกษตรกรและประชาชน ผ่านการเสริมสร้างการเรียนรู้การจัดทำบัญชีเพื่อส่งเสริมเกษตรกรสมาชิกแปลงใหญ่ ให้มีความรู้และเข้าใจศักยภาพด้านการเงิน ตลอดจนวิเคราะห์ต้นทุน แผนการผลิต และสามารถปรับเปลี่ยนให้เหมาะสมกับอาชีพอย่างมีประสิทธิภาพ
ด้านนายโอภาส ทองยงค์ อธิบดีกรมตรวจบัญชีสหกรณ์ เปิดเผยเพิ่มเติมว่า โครงการสัมนาเชิงปฏิบัติการดังกล่าว มีเป้าหมายในการส่งเสริมระบบการเกษตรแปลงใหญ่ โดยการเตรียมความพร้อมผู้ปฏิบัติงานและอาสาสมัครเกษตรด้านบัญชี ซึ่งเป็นเครือข่ายภาคประชาชนที่มีศักยภาพในการปฏิบัติงาน โดยมีผู้เข้าร่วมอบรมประกอบด้วยอาสาสมัครเกษตรด้านบัญชี 308 ราย บุคลากรของกรมตรวจบัญชีสหกรณ์ที่ปฏิบัติงานโครงการฯ 378 ราย รวมทั้งสิ้น 686 ราย โดยจัดอบรมระหว่างวันที่ 21-23 กันยายน 2563 ซึ่งมีการจัดนิทรรศการ ของกรมตรวจบัญชีสหกรณ์ โดยบูรณาการเชื่อมโยงการดำเนินงานสนับสนุนโครงการของกระทรวงเกษตรและสหกรณ์ตามนโยบาย "สร้างความเข้มแข็งภาคการเกษตร" หลักสูตร กระบวนการเรียนรู้บัญชี คือ ทำบัญชีได้ ใช้ข้อมูลบัญชีเป็น และใช้บัญชีอย่างยั่งยืน เพื่อตอบโจทย์การยกระดับศักยภาพ ของเกษตรกรไทย 3 โครงการ ได้แก่โครงการศูนย์การเพิ่มประสิทธิภาพการผลิตสินค้าเกษตร (ศพก.) โครงการแปลงใหญ่ และโครงการพัฒนาเกษตรกรรุ่นใหม่ให้เป็น Young Smart Farmer (YSF)
วันจันทร์ที่ 21 กันยายน 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 21 กันยายน 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 21 กันยายน 2563
รายงานข่าวกรณีโรคติดเชื้อไวรัสโคโรนา 2019 (COVID-19)
ประจำวันที่ 21 กันยายน 2563
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ ไม่มีผู้ติดเชื้อรายใหม่ มีผู้ป่วยกลับบ้านได้ 2 ราย ทำให้มีผู้ป่วยกลับบ้านสะสม 3,342 ราย หรือคิดเป็นร้อยละ 95.32 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 105 ราย หรือร้อยละ 2.99 ของผู้ป่วยทั้งหมด ไม่มีผู้เสียชีวิตเพิ่ม รวมผู้เสียชีวิตสะสม 59 ราย ผู้ป่วยสะสมทั้งสิ้น 3,506 ราย
นายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า สถานการณ์ผู้ติดเชื้อรายใหม่ทั่วโลกในช่วงนี้เพิ่มขึ้นเกือบ 300,000 รายต่อวัน ส่งผลให้มีผู้ติดเชื้อทั่วโลกสะสมกว่า 31 ล้านราย และมีหลายประเทศกลับมาพบการระบาดระลอกใหม่ ซึ่งแต่ละประเทศได้มีมาตรการบริหารจัดการสถานการณ์ที่แตกต่างกันไป อาทิ อังกฤษ ที่พบผู้ติดเชื้อรายใหม่กว่า 4,000 รายในวันเดียว ได้ออกมาตรการเข้มการกักตัวผู้ติดเชื้อและผู้สัมผัสใกล้ชิด และสั่งปรับผู้ที่ฝ่าฝืน รวมถึงเอาผิดนายจ้างที่ลงโทษลูกจ้างที่ต้องกักตัว สำหรับเมียนมาพบผู้ติดเชื้อรายใหม่เพิ่มขึ้นอย่างก้าวกระโดด จำนวน 671 รายภายในวันเดียว ได้มีมาตรการลดความแออัด ชาวเมียนมาที่เดินทางกลับเข้าประเทศจะต้องถูกกักตัว 14 วันและกักตัวที่บ้านต่ออีก 7 วัน และล็อกดาวน์ในบางพื้นที่ เพื่อลดโอกาสการแพร่เชื้อในประเทศ
สำหรับประเทศไทย การติดเชื้อในขณะนี้ส่วนใหญ่มาจากผู้ที่เดินทางกลับมาจากต่างประเทศ ซึ่งภาครัฐได้วางมาตรการเฝ้าระวังควบคุมโรคทั้งด่านท่าอากาศยาน และด่านพรมแดน ผู้เดินทางทุกรายต้องเข้ารับการกักตัวเพื่อเฝ้าระวังอาการในสถานที่รัฐจัดให้ (State Quarantine) สถานกักตัวที่รัฐกำหนด (Alternative State Quarantine) หรือสถานพยาบาลทางเลือก (Alternative Hospital Quarantine) และตรวจหาเชื้อตามมาตรฐานของกระทรวงสาธารณสุข โดยสถานกักตัวทางเลือกไม่ว่าจะเป็นโรงแรมหรือโรงพยาบาลผู้กักตัวจะเป็นผู้รับผิดชอบค่าใช้จ่ายหากพบติดเชื้อ จากประกันโควิดที่ทำไว้ก่อนการเดินทางเข้าประเทศ ส่วนสถานที่รัฐจัดให้จะจัดไว้สำหรับคนไทยที่เดินทางเข้าประเทศเท่านั้น โดยรัฐจะเป็นผู้ออกค่าใช้จ่ายให้ ส่วนคนในประเทศเองขอให้อย่าประมาท ยังคงปฏิบัติตามมาตรการป้องกันตนเองอย่างเคร่งครัด ด้วยการสวมหน้ากากอนามัย/หน้ากากผ้า ทุกครั้งที่ออกจากบ้านและตลอดเวลาเมื่ออยู่ในที่สาธารณะ ล้างมือบ่อยๆ เลี่ยงการนำมือสัมผัสบริเวณใบหน้า ตา จมูกปาก เว้นระยะห่างระหว่างผู้อื่นเท่าที่ทำได้ เลี่ยงการเข้าไปในสถานที่แออัด เมื่อป่วยขอให้อยู่บ้านหรือรักษาตัวให้หายก่อนไปยังสถานที่ต่างๆ เพื่อลดโอกาสในการแพร่เชื้อสู่ผู้อื่น
********************************* 21 กันยายน 2563
วันจันทร์ที่ 21 กันยายน 2563
“นฤมล” แจกไลเซนส์ ยกระดับมาตรฐานฝีมือ รับค่าจ้างตามความสามารถ
รมช.แรงงาน มอบหนังสือรับรองความรู้ความสามารถ และหนังสือผู้ผ่านการทดสอบมาตรฐานฝีมือแรงงานแห่งชาติ การันตีความสามารถ รับค่าจ้างตามมาตรฐานฝีมือ  ย้ำ ฝีมือดี มีมาตรฐาน รับค่าจ้างสูง หนุนระบบเศรษฐกิจของประเทศ
วันที่ 21 กันยายน 2563 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงานเยี่ยมชมกิจกรรมขับเคลื่อนไทยไปด้วยกัน พร้อมมอบหนังสือแก่ผู้ผ่านการทดสอบมาตรฐานฝีมือแรงงานแห่งชาติ และมอบหนังสือรับรองความรู้ความสามารถ แก่ผู้ผ่านการประเมิน สาขาช่างไฟฟ้าภายในอาคาร พร้อมเยี่ยมชมกิจกรรมการสาธิตการฝึกอาชีพ โดยมีนางสาวจอมขวัญ กลับบ้านเกาะ สมาชิกสภาผู้แทนราษฎรสมุทรสาคร นายธีรพัฒน์ คัชมาตย์ รองผู้ว่าราชการจังหวัดสมุทรสาคร นางสาวอำพันธ์ ธุววิทย์ รองปลัดกระทรวงแรงงาน นายชาคริตย์ เดชา รองอธิบดีกรมพัฒนาฝีมือแรงงาน ผู้บริหารในจังหวัดสมุทรสาคร เยี่ยมชมกิจกรรมในครั้งนี้ด้วย ณ สำนักงานพัฒนาฝีมือแรงงานสมุทรสาคร
รมช.แรงงาน กล่าวว่า ได้รับมอบหมายจากพลเอก ประยุทธ์ จันทร์โอชา นายกรัฐมนตรี ให้ขับเคลื่อนภารกิจของกระทรวงแรงงาน เพื่อยกระดับจากกระทรวงด้านสังคมสู่กระทรวงด้านเศรษฐกิจ เพื่อให้บรรลุเป้าหมายดังกล่าวจึงให้ความสำคัญของการยกระดับมาตรฐานฝีมือแรงงาน เพื่อรับอัตราค่าจ้างตามมาตรฐานฝีมือ ซึ่งเป็นนโยบายการพัฒนาฝีมือแรงงาน ภายใต้แนวคิด “สร้าง ยก ให้ รวมไทยสร้างชาติ” และสำหรับวันนี้ มีโอกาสมามอบหนังสือให้แก่ผู้ผ่านการทดสอบมาตรฐานฝีมือแรงงานแห่งชาติ และมอบหนังสือให้แก่ผู้ผ่านการประเมินรับรองความรู้ความสามารถ ช่างไฟฟ้าภายในอาคาร ซึ่งผู้ประกอบอาชีพด้านช่างไฟฟ้าต้องเป็นผู้ที่ได้รับหนังสือรับรองความรู้ความสามารถแล้วเท่านั้น จึงจะสามารถทำงานด้านนี้ได้อย่างถูกต้องตามกฎหมาย จึงขอแสดงความยินดีกับผู้ที่ได้รับหนังสือรับรองดังกล่าว เป็นหลักฐานการันตีให้กับแรงงานไทยว่าเป็นผู้มีความรู้ ความสามารถ และมีทักษะฝีมือได้มาตรฐาน สร้างความมั่นใจแก่ผู้รับบริการว่าจะได้รับบริการที่ดีเหมาะสมกับค่าจ้างที่ต้องจ่ายไป
รมช.แรงงาน กล่าวต่อว่า กรมพัฒนาฝีมือแรงงาน ดำเนินการทดสอบมาตรฐานฝีมือแรงงานแห่งชาติอีกหลายสาขา ไม่เพียงสาขาช่างไฟฟ้าเท่านั้น เช่น ช่างเชื่อม ช่างเครื่องปรับอากาศภายในบ้านและการพาณิชย์ขนาดเล็ก เป็นต้น ซึ่ง 2 ช่างที่กล่าวมานี้ ผู้ประกอบอาชีพต้องมีหนังสือรับรองความรู้ความสามารถเช่นเดียวกับช่างไฟฟ้าด้วย การมีหนังสือรับรองดังกล่าว จะช่วยสร้างความมั่นใจให้แก่ประชาชน ผู้รับบริการและสาธารณะ ว่ามีความปลอดภัยต่อชีวิตและทรัพย์สิน รวมถึงผู้ประกอบชีพช่าง ได้รับการคุ้มครอง มีความเป็นธรรม รับค่าจ้างอย่างเหมาะสมกับความรู้ ความสามารถ อีกทั้ง ทุกคนมีส่วนร่วมรับผิดชอบในความปลอดภัยต่อสาธารณะร่วมกัน
นอกจากนี้ รมช.แรงงาน เป็นตัวแทนมอบเงินช่วยเหลือหรืออุดหนุนจากกองทุนพัฒนาฝีมือแรงงาน ให้แก่สถานประกอบกิจการที่สนับสนุนการพัฒนาทักษะฝีมือให้แก่ลูกจ้างของตนเองเกินกว่าร้อยละ 70 จำนวน 1 แห่ง มอบโล่ประกาศเกียรติคุณให้แก่สถานประกอบกิจการดีเด่น ที่คัดเลือกโดยสำนักงานประกันสังคมจังหวัดสมุทรสาคร จำนวน 8 แห่ง และมอบป้าย “มุมนมแม่” ให้แก่สถานประกอบกิจการที่จัดให้มีสวัสดิการแก่พนักงานของบริษัท อีกจำนวน 6 แห่ง พร้อมเยี่ยมชม ห้องปฏิบัติการการฝึกอบรม Automation การสาธิตการฝึกอาชีพ การปักผ้าสไบมอญ ผลิตภัณฑ์ของกลุ่มผู้รับงานไปที่บ้าน ผ้ามัดย้อมบ้านโคกขาม การสานกระเป๋าและตะกร้าด้วยเส้นพลาสติก โดยกลุ่มผู้สูงอายุ รวมถึงการจัดสาธิต “มุมนมแม่” และการให้บริการตรวจสุขภาพแก่ประชาชนผู้มาร่วมงานในวันนี้
---------------------------------------------------------------------------------
วันจันทร์ที่ 21 กันยายน 2563
นายกรัฐมนตรี ขอบคุณอาสาสมัครสาธารณสุขทุกคน ที่ทุ่มเท และเสียสละ เป็นแบบอย่างที่ดีของสังคมไทย
นายกรัฐมนตรี ขอบคุณอาสาสมัครสาธารณสุขทุกคน ที่ทุ่มเท และเสียสละ เป็นแบบอย่างที่ดีของสังคมไทย
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอขอบคุณอาสาสมัครสาธารณสุขประจำหมู่บ้าน (อสม.) อาสาสมัครสาธารณสุขกรุงเทพมหานคร (อสส.) และอาสาสมัครแรงงานต่างด้าว ด้านสุขภาพ อาชีวอนามัยและ ความปลอดภัย (อสต อช.) ทั่วประเทศ และแสดงความชื่นชมว่าเป็นผู้มีอุดมการณ์แห่งจิตอาสา ปฏิบัติงานด้วยความเสียสละ โดยไม่หวังสิ่งตอบแทน และเป็นด่านหน้าสำคัญ ในการเฝ้าระวัง คัดกรองกลุ่มเสี่ยง ป้องกันโรคโควิด 19 จนเป็นที่ยอมรับ ยกย่อง และประเทศไทยได้รับการชื่นชมจากสังคมทั่วไป ทั้งในประเทศและต่างประเทศ ว่ามีระบบสาธารณสุขที่ดีที่สุดในโลกประเทศหนึ่ง ทั้งนี้ โดยหวังว่าพลังความร่วมแรงร่วมใจกันของทุกภาคส่วนจะส่งผลให้ประเทศไทยก้าวผ่านภาวะวิกฤติในครั้งนี้ไปด้วยดี
วันจันทร์ที่ 21 กันยายน 2563
การประชุมคณะทำงานเฉพาะกิจแก้ไขปัญหากรณีการออกหนังสือรับรองของหน่วยงานผลิตแอสฟัลต์ติคคอนกรีต/คอนกรีตผสมเสร็จ สำหรับหน่วยงานก่อสร้าง ครั้งที่ 1/2563
นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานการประชุมคณะทำงานเฉพาะกิจแก้ไขปัญหากรณีการออกหนังสือรับรองของหน่วยงานผลิตแอสฟัลต์ติคคอนกรีต/คอนกรีตผสมเสร็จ สำหรับหน่วยงานก่อสร้าง ครั้งที่ 1/2563
วันนี้ (21 กันยายน 2563) เวลา 09.00 น. นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานการประชุมคณะทำงานเฉพาะกิจแก้ไขปัญหากรณีการออกหนังสือรับรองของหน่วยงานผลิตแอสฟัลต์ติคคอนกรีต/คอนกรีตผสมเสร็จ สำหรับหน่วยงานก่อสร้าง ครั้งที่ 1/2563 โดยมีนายจุลพงษ์ ทวีศรี รองปลัดกระทรวงอุตสาหกรรม นายสหวัฒน์ โสภา ผู้ช่วยปลัดกระทรวงอุตสาหกรรม นายทาวัน ทวีถาวรสวัสดิ์ รองอธิบดีกรมโรงงานอุตสาหกรรม อุตสาหกรรมจังหวัด และเจ้าหน้าที่ที่เกี่ยวข้องเข้าร่วมประชุมเพี่อพิจารณาทบทวนและตรวจสอบการออกหนังสือรับรองให้กับหน่วยงานผลิตผลิตแอสฟัลต์ติคคอนกรีต/คอนกรีตผสมเสร็จ สำหรับหน่วยงานก่อสร้างที่ยังไม่หมดอายุ จำนวน 159 ราย และหาแนวทางแก้ไขปัญหาหน่วยงานผลิตผลิตแอสฟัลต์ติคคอนกรีต/คอนกรีตผสมเสร็จสำหรับหน่วยงานก่อสร้างชั่วคราว กรณีชะลอหรือมีการยกเลิกประกาศกรมโรงงานอุตสาหกรรม ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันจันทร์ที่ 21 กันยายน 2563
นายกรัฐมนตรี ขอขอบคุณเจ้าหน้าที่ทุกคนที่ดูแลความปลอดภัยของประชาชนในช่วงการชุมนุม และขอให้กลับไปปฎิบัติหน้าที่ในต่างจังหวัดเพื่อช่วยเหลือผู้ประสบภัยจากพายุโนอีลต่อไป
นายกรัฐมนตรี ขอขอบคุณเจ้าหน้าที่ทุกคนที่ดูแลความปลอดภัยของประชาชนในช่วงการชุมนุม และขอให้กลับไปปฎิบัติหน้าที่ในต่างจังหวัดเพื่อช่วยเหลือผู้ประสบภัยจากพายุโนอีลต่อไป
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความห่วงใยจากการที่หลายจังหวัดได้รับผลกระทบจากพายุโนอีลที่เข้าสู่ประเทศไทยในช่วงอาทิตย์ที่ผ่านมา จนทำให้เกิดน้ำท่วมฉับพลัน บ้านเรือนได้รับความเสียหาย ประชาชนในหลายพื้นที่ได้รับความเดือดร้อน จึงได้กำชับให้ทุกหน่วยงานเร่งระดมความช่วยเหลือ โดยให้กำลังพลที่เข้ามาช่วยดูแลประชาชนในช่วงการชุมนุมในกรุงเทพมหานคร ให้กลับไปปฎิบัติหน้าที่ดูแลประชาชนที่ได้รับผลกระทบจากพายุดังกล่าวให้ดีที่สุด และขอขอบคุณเจ้าหน้าที่ทุกคนจากทุกหน่วยงานที่ต้องทำงานหนัก ในการดูแลความปลอดภัยของประชาชนอย่างดียิ่ง และเร่งดำเนินการช่วยเหลือผู้ประสบภัยด้วยความเต็มใจ และไม่เห็นแก่ความเหน็ดเหนื่อย
วันจันทร์ที่ 21 กันยายน 2563
กรมบัญชีกลางประกาศรายชื่อผู้ที่ผ่านการตรวจสอบคุณสมบัติและลักษณะต้องห้ามของผู้ประกอบการงานก่อสร้างที่มีสิทธิขอขึ้นทะเบียน ครั้งที่ 2/2563
ตามที่กรมบัญชีกลางได้ออกประกาศรายชื่อผู้ที่ผ่านการตรวจสอบคุณสมบัติและลักษณะต้องห้ามของผู้ประกอบการงานก่อสร้างที่มีสิทธิขอขึ้นทะเบียน ครั้งที่ 1/2563 โดยได้รับความเห็นชอบจากคณะกรรมการราคากลางและขึ้นทะเบียนผู้ประกอบการแล้ว เมื่อวันที่ 10 กันยายน 2563
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า ตามที่กรมบัญชีกลางได้ออกประกาศรายชื่อผู้ที่ผ่านการตรวจสอบคุณสมบัติและลักษณะต้องห้ามของผู้ประกอบการงานก่อสร้างที่มีสิทธิขอขึ้นทะเบียน ครั้งที่ 1/2563 โดยได้รับความเห็นชอบจากคณะกรรมการราคากลางและขึ้นทะเบียนผู้ประกอบการแล้ว เมื่อวันที่ 10 กันยายน 2563 ซึ่งมีผู้ประกอบการงานก่อสร้างที่มีคุณสมบัติถูกต้องครบถ้วนตามหลักเกณฑ์ที่กำหนด ประกอบด้วย
1. ผู้ประกอบการงานก่อสร้างที่มีคุณสมบัติตามหลักเกณฑ์คุณสมบัติทั่วไป และคุณสมบัติเฉพาะ
2. ผู้ประกอบการงานก่อสร้างที่มีคุณสมบัติตามหลักเกณฑ์คุณสมบัติทั่วไป คุณสมบัติเฉพาะและคุณสมบัติเฉพาะอื่น ๆ
โดยแยกเป็น 8 สาขา คือ สาขางานก่อสร้างทาง สาขางานก่อสร้างสะพาน สาขางานก่อสร้างทางและสะพานพิเศษ สาขางานก่อสร้างชลประทาน สาขางานก่อสร้างเขื่อนป้องกันตลิ่งและชายฝั่ง สาขางานก่อสร้างสิ่งปลูกสร้างในทะเล สาขางานก่อสร้างขุดลอกและบำรุงรักษาร่องน้ำชายฝั่งทะเล และสาขางานก่อสร้างขุดลอกและบำรุงรักษาร่องน้ำภายในประเทศ และขณะนี้ กรมบัญชีกลางได้ออกประกาศรายชื่อผู้ที่ผ่านการตรวจสอบคุณสมบัติและลักษณะต้องห้ามของผู้ประกอบการงานก่อสร้างที่มีสิทธิขอขึ้นทะเบียน เพิ่มเติม ครั้งที่ 2/2563 แล้ว ตามประกาศ ณ วันที่ 21 กันยายน 2563
“การประกาศรายชื่อผู้ผ่านการตรวจสอบคุณสมบัติและลักษณะต้องห้ามของผู้ประกอบการงานก่อสร้างที่มีสิทธิขอขึ้นทะเบียน ดังกล่าว เป็นไปตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 มาตรา 53 วรรคสาม ประกอบกับกฎกระทรวงกำหนดหลักเกณฑ์เกี่ยวกับผู้ที่มีสิทธิขอขึ้นทะเบียนผู้ประกอบการ พ.ศ. 2560 ข้อ 5 ซึ่งจะทำให้กระบวนการจัดซื้อจัดจ้างภาครัฐที่มีวงเงินงบประมาณจำนวนมาก เป็นไปอย่างโปร่งใส มีประสิทธิภาพ ประหยัดงบประมาณและเกิดประโยชน์ต่อหน่วยงานของรัฐและประเทศชาติสำหรับผู้ที่ผ่านการตรวจสอบคุณสมบัติตามประกาศดังกล่าว กรมบัญชีกลางจะประกาศรายชื่อเป็นผู้ขึ้นทะเบียนที่มีสิทธิเป็นผู้ยื่นข้อเสนอต่อหน่วยงานของรัฐ ตามมาตรา 53 วรรคหนึ่ง ต่อไป” อธิบดีกรมบัญชีกลาง กล่าว
อนึ่ง ผู้ประกอบการงานก่อสร้างรายใดที่ได้ยื่นคำขอขึ้นทะเบียนไว้แล้ว แต่ยังไม่ปรากฏรายชื่อตามบัญชีเอกสารแนบท้ายประกาศนี้ ขอให้ตรวจสอบสถานะการขึ้นทะเบียนผู้ประกอบการงานก่อสร้างในระบบจัดซื้อจัดจ้างภาครัฐด้วยอิเล็กทรอนิกส์ (Electronic Government Procurement : e-GP) หัวข้อ “ขึ้นทะเบียนผู้ประกอบการ/ ตรวจสอบสถานะการขึ้นทะเบียนผู้ประกอบการ” เพื่อตรวจสอบความถูกต้องหรือแก้ไขข้อมูลให้ถูกต้องภายใน 7 วันนับถัดจากวันที่ประกาศในเว็บไซต์ของกรมบัญชีกลาง หากพบว่าไม่ถูกต้อง สามารถติดต่อได้ที่กลุ่มงานทะเบียนและประเมินผลผู้ประกอบการ กองระบบการจัดซื้อจัดจ้างภาครัฐและราคากลาง หมายเลขโทรศัพท์0-2127-7000 ต่อ 4752 6872 หรือ Call Center : 0-2270-6400 กด 3 หรือ e-mail : regiscgd@cgd.go.th
วันจันทร์ที่ 21 กันยายน 2563
สธ. เข้มมาตรการสาธารณสุขป้องกันโควิด 19 สำหรับการจัดแข่งขันกีฬาแบบมีผู้ชม
กระทรวงสาธารณสุข ขอความร่วมมือผู้จัดการแข่งขัน เจ้าหน้าที่ นักกีฬา ผู้ชม เข้มมาตรการทางสาธารณสุข ป้องกันการแพร่ระบาดระลอก 2
กระทรวงสาธารณสุข ขอความร่วมมือผู้จัดการแข่งขัน เจ้าหน้าที่ นักกีฬา ผู้ชม เข้มมาตรการทางสาธารณสุข ป้องกันการแพร่ระบาดระลอก 2
วันนี้ (21 กันยายน 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์บัญชา ค้าของ รองอธิบดีกรมอนามัย แถลงข่าว มาตรการผ่อนปรนระยะที่ 6 สำหรับแนวทางปฏิบัติด้านสาธารณสุขในการจัดแข่งขันกีฬาแบบมีผู้ชม ว่า แม้สถานการณ์ในประเทศไทยจะไม่พบผู้ติดเชื้อในประเทศ แต่ประชาชนไม่สามารถวางใจได้ ถือว่ามีโอกาสเสี่ยงที่ประเทศไทยจะเกิดการระบาดระลอก 2 ได้ โดยเฉพาะกิจกรรม กิจการ และธุรกิจต่าง ๆ ที่มีคนรวมตัวเป็นจำนวนมาก เนื่องจากประชาชนยังคงมีพฤติกรรมเสี่ยงในการใช้ชีวิตประจำวันอยู่ เช่น การดื่มกินร่วมกัน การตะโกนพูดคุยเสียงดัง ไปในสถานที่การแออัด และมีการสัมผัสใกล้ชิดกัน เนื่องจากข้อมูลวิชาการพบว่า การติดเชื้อในครอบครัวเกิดจากการคลุกคลีใกล้ชิดสูงถึงร้อยละ 58 จึงต้องมีการป้องกันตนเองให้มากที่สุดเมื่อออกไปทำกิจกรรมนอกบ้าน
นายแพทย์บัญชากล่าวต่อว่า ขอความร่วมมือสำหรับการจัดกิจกรรมแข่งขันกีฬาทุกชนิดที่มีผู้เข้าชม ไม่ว่าจะเป็นระบบเปิดหรือระบบปิด ผู้จัดการแข่งขัน เจ้าหน้าที่ นักกีฬาและผู้ชม ปฏิบัติตามแนวทางด้านสาธารณสุข เพื่อป้องกันการแพร่เชื้อและไม่เกิดการระบาดระลอก 2 คือผู้จัดการแข่งขัน แบ่งเป็น 2 ระยะ ระยะเตรียมการต้องเตรียมการด้านสถานที่ กำหนดจุดคัดกรอง ทางเข้าออก จุดล้างมือ/เจลแอลกอฮอล์ ทำความสะอาดสถานที่และพื้นผิวสัมผัสร่วม จำกัดจำนวนผู้ชมประเภทกีฬากลางแจ้งไม่เกิน 1 ใน 4 หรือ 25% ของความจุสนามประเภทกีฬาในร่มไม่เกิน 15% ของความจุสนาม ให้ความรู้แก่เจ้าหน้าที่ ผู้ตัดสิน ผู้ประกอบการร้านค้าอาหาร ผู้ดูแลทำความสะอาด ในการป้องกันตนเอง มีระบบออนไลน์ซื้อบัตรเข้าชมล่วงหน้าระยะเปิดการแข่งขันจัดแยกโซนนักกีฬา เจ้าหน้าที่และผู้ชม จำกัดจำนวนคนไม่ให้แออัด (1คนต่อ 4 ตารางเมตร) จัดระบบระบายอากาศที่ดี สำหรับผู้ที่ไม่ได้ทำการแข่งขันต้องสวมหน้าอนามัยตลอดเวลาสำหรับเจ้าหน้าที่สังเกตอาการตนเอง หากมีไข้ ไอ จาม มีน้ำมูก ให้หยุดงานและพบแพทย์ทันที หมั่นล้างมือบ่อย ๆ หลังสัมผัส หยิบจับสิ่งของสำหรับนักกีฬาต้องผ่านการตรวจหาเชื้อโควิด 19 ก่อนทำการแข่งขัน สังเกตอาการตนเองสม่ำเสมอ หากมีไข้ ไอ จาม มีน้ำมูก หรือเหนื่อยหอบ แจ้งโค้ชหรือหัวหน้าทีมให้ทราบ หยุดเข้าร่วมการแข่งขันและพบแพทย์ทันที และหลีกเลี่ยงการใช้สิ่งของร่วมกัน เช่น แก้วน้ำ ผ้าเช็ดตัวสำหรับผู้ชมต้องผ่านจุดคัดกรองตรวจวัดอุณหภูมิ ลงทะเบียนผ่านแอปพลิเคชัน หรือแพลตฟอร์ม “ไทยชนะ” สวมหน้ากากผ้า/หน้ากากอนามัย ตลอดการรับชม เพื่อป้องกันน้ำลายหรือละอองฝอยเมื่อมีการตะโกนเชียร์/พูดคุยเสียงดัง, ล้างมือบ่อย ๆ หลีกเลี่ยงการใช้มือสัมผัสใบหน้า ตา ปาก จมูก และเว้นระยะห่าง 1-2 เมตร ขณะต่อแถวและนั่งชม
“สิ่งสำคัญที่จะช่วยป้องกันไม่ให้เกิดการแพร่ระบาดระลอก 2 คือ ประชาชนทุกคนต้องร่วมมือร่วมใจกันเข้มมาตรการป้องกันตนเอง ป้องกันครอบครัว มาตรการกิจการร้านค้า/สถานประกอบการ ต้องเข้มงวดอย่างเคร่งครัด สร้างวิถีใหม่ชีวิตใหม่ ด้วยการพร้อมใจกันคัดกรองตนเองก่อนออกจากบ้านทุกครั้ง ตระหนักทุกครั้งเมื่อเข้าพื้นที่เสี่ยง” นายแพทย์บัญชากล่าว
************************** 21 กันยายน 2563
************************************
วันจันทร์ที่ 21 กันยายน 2563
​“กระทรวงทรัพยากรฯ เปิดเวทีรับฟังความคิดเห็น การจัดทำนโยบายและแผ่นแม่บทด้านป่าไม้ ฉบับแรกของไทย”
​“กระทรวงทรัพยากรฯ เปิดเวทีรับฟังความคิดเห็น การจัดทำนโยบายและแผ่นแม่บทด้านป่าไม้ ฉบับแรกของไทย”
“กระทรวงทรัพยากรฯ เปิดเวทีรับฟังความคิดเห็น การจัดทำนโยบายและแผ่นแม่บทด้านป่าไม้ ฉบับแรกของไทย”
วันนี้ (21 กันยายน 2563) เวลา 15.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม (ปกท.ทส.) ได้เข้าร่วมประชุมรับฟังความคิดเห็นในการร่างแผนแม่บทพัฒนาการป่าไม้แห่งชาติ ฉบับแรกของประเทศไทย พร้อมรับมอบต้นไม้แห่งความหวัง ที่ทุกภาคส่วนได้เขียนข้อคิดเห็นติดไว้ เพื่อเป็นสัญลักษณ์ในการเริ่มต้นดำเนินการอย่างเป็นรูปธรรม ณ โรงแรมรามา การ์เดนส์ กรุงเทพฯ โดยมีผู้แทนจากส่วนราชการ ภาครัฐ ภาคเอกชน ภาคประชาชน นักวิชาการ สื่อมวลชน รวมทั้ง นิสิตนักศึกษา จำนวน 168 คน จาก 47 องค์กร ร่วมประชุมและแสดงความคิดเห็นต่อนโยบายและแผนแม่บทดังกล่าวเป็นจำนวนมาก ซึ่งในการแสดงความคิดเห็นนั้น มีหลากหลายประเด็นที่ผู้เข้าร่วมประชุมได้ให้ข้อเสนอแนะครอบคลุมใน 3 ด้าน คือ ด้านการจัดการป่าไม้ ด้านการใช้ประโยชน์ผลผลิตและการบริหารจากป่าไม้และอุตสาหกรรมป่าไม้ และด้านการพัฒนาระบบบริหารและองค์กรเกี่ยวกับป่าไม้
นอกจากนั้น รมว.ทส. ในฐานะรองประธานคณะกรรมการนโยบายป่าไม้แห่งชาติ (คปช.) ได้กล่าวว่า “สิ่งที่เราทำในวันนี้ไม่ได้เกี่ยวข้องแต่เพียงแค่วิถีชีวิตของประชาชนอย่างเดียว แต่ยังเกี่ยวข้องกับการดำเนินชีวิตของสรรพสัตว์ เพื่อให้ทั้งระบบเกิดดุลยภาพ ร่างแผนแม่บทนี้จะเป็นการบูรณาการหน่วยงานทุกกระทรวง เพื่อการดำเนินงานต่าง ๆ เกิดผลกระทบกับทรัพยากรป่าไม้ให้น้อยที่สุด และมุ่งเป้าหมายในการสร้างพื้นที่ผืนป่าให้ได้ 40% ของทั้งประเทศ ซึ่งป่าไม้จะเป็นต้นทุนในการดำเนินชีวิตของประชาชนที่สำคัญ ในการแก้ปัญหาปากท้อง และแก้ปัญหาทางเศรษฐกิจของประเทศอย่างมั่นคง มั่งคั่งและยั่งยืนตลอดไป”
สำหรับการร่างแผนแม่บทพัฒนาการป่าไม้แห่งชาติ ครั้งนี้นั้น ดำเนินการโดยมี ผศ.ดร.ขวัญชัย ดวงสถาพร เป็นประธานคณะอนุกรรมการจัดทำร่างนโยบายป่าไม้แห่งชาติและร่างแผนแม่บทพัฒนาการป่าไม้แห่งชาติ ซึ่งนับเป็นร่างแผนแม่บทการพัฒนาป่าไม้ฉบับแรกของประเทศไทย จัดทำขึ้นตามระเบียบสำนักนายกรัฐมนตรีว่าด้วยคณะกรรมการนโยบายป่าไม้แห่งชาติ พ.ศ. 2560 ที่คณะรัฐมนตรีมีมติเห็นชอบเมื่อวันที่ 6 พฤศจิกายน 2562 ที่ผ่านมา
นับเป็นอีกก้าวที่สำคัญในการขับเคลื่อนประเด็นด้านการดูแลทรัพยากรป่าไม้ของประเทศไทยอย่างเป็นรูปธรรม โดยมีกระทรวงทรัพยากรธรรมชาติและสิ่งแวดล้อม (ทส.) เป็นหน่วยงานหลักในการบริหารจัดการทรัพยากรธรรมชาติและสิ่งแวดล้อมทั้งระบบ เพื่อให้เกิดความเป็นเอกภาพ บรรลุตามเป้าหมายที่กำหนดไว้ รวมถึงให้ประชาชนสามารถใช้ประโยชน์จากทรัพยากรป่าไม้อย่างเหมาะสมควบคู่กับการอนุรักษ์ ฟื้นฟู ให้เกิดความสมดุลอย่างยั่งยืน ส่งผลดีต่อคุณภาพชีวิตประชาชน และระบบเศรษฐกิจภาพรวมของประเทศในระยะยาว
วันจันทร์ที่ 21 กันยายน 2563
รมต.อนุชา ลงพื้นที่ลพบุรี เร่งติดตามการแก้ปัญหาที่ดินทับซ้อนอย่างเป็นรูปธรรม
รมต.อนุชา ลงพื้นที่ลพบุรี เร่งติดตามการแก้ปัญหาที่ดินทับซ้อนอย่างเป็นรูปธรรม
วันนี้ (22 กันยายน 2563) เวลา 13.30 น. ณ ห้องประชุมเทศบาลตำบลโคกตูม อ.เมือง จ.ลพบุรี นายอนุชา นาคาศัย รัฐมนตรีประจำสำนักนายกรัฐมนตรี เป็นประธานและร่วมเสวนา ในหัวข้อ "อุตสาหกรรมสร้างงาน สร้างรายได้ ขยายโอกาส พัฒนาคุณภาพชีวิตในยุค New Normal" จัดโดยคณะกรรมาธิการการอุตสาหกรรม สภาผู้แทนราษฎร โดยมีนายประทวน สุทธิอำนวยเดช รองประธานคณะกรรมาธิการการอุตสาหกรรม สมาชิกสภาผู้แทนราษฎร จ.ลพบุรี พันเอก ดุสิต ประพฤติดีพร้อม เสนาธิการมณฑลทหารบกที่ 13 นายกันตพงศ์ รังษีสว่าง รองอธิบดีกรมพัฒนาสังคนและสวัสดิการ นายณรงค์ สืบตระกูล รองอธิบดีกรมที่ดิน นายดนัย วิจารณ์ ผู้ตรวจราชการกรมธนารักษ์ นายจิตรพรต พัฒนสิน ผู้อำนวยการกองกฎหมายทรัพยากรธรรมชาติและสิ่งแวดล้อม สำนักงานคณะกรรมการกฤษฎีกา นายธวัชชัย โสตเนียม นายอำเภอเมืองลพบุรี และประชาชนเข้าร่วมกว่า 300 คน
โอกาสนี้ รัฐมนตรีประจำสำนักนายกรัฐมนตรีได้ร่วมเสวนา ในหัวข้อ "การแก้ไขการใช้พื้นที่ทับซ้อนระหว่างพระราชกฤษฎีกากำหนดหวงห้ามเพื่อใช้ในราชการทหาร พ.ศ.2479 กับพระราชกฤษฎีกากำหนดเขตหวงห้ามเพื่อใช้ในประโยชน์ในการสงเคราะห์ พ.ศ.2548" โดยรัฐมนตรีประจำสำนักนายกรัฐมนตรี กล่าวว่า ในฐานะคณะกรรมการขับเคลื่อนไทยไปด้วยกัน มีหน้าที่กำกับ ติดตาม เร่งรัด ช่วยเหลือเยียวยาและขับเคลื่อนการแก้ไขปัญหาในระดับพื้นที่ จ. ลพบุรี จ.สิงห์บุรี และ จ.ชัยนาท การลงพื้นที่ติดตามในครั้งนี้ไม่เพียงแต่ติดตามช่วยเหลือประชาชนที่ได้รับความเดือดร้อนจากสถานการณ์โควิด-19 เท่านั้น แต่ยังได้ร่วมหาแนวทางแก้ปัญหาที่ดินทำกินของประชาชนในพื้นที่เทศบาลโคกตูม ซึ่งพบว่าเกิดการทับซ้อนกันในส่วนของ 2 พระราชกฤษฎีกาทับซ้อน ทั้งนี้ผลจากการเสวนาจะเป็นประโยชน์อย่างยิ่ง ที่จะนำไปประกอบการพิจารณาให้ความช่วยเหลือพี่น้องประชาชนอย่างเป็นรูปธรรมต่อไป พร้อมเน้นย้ำว่า รัฐบาลมีความห่วงใยประชาชนผู้ยากไร้ และไม่มีที่ทำกินที่ถูกต้องตามกฎหมาย โดยได้เร่งรัดให้หน่วยงานที่เกี่ยวข้องตรวจสอบข้อมูลและจัดสรรที่ดินทำกินให้ผู้ยากไร้เข้าทำประโยชน์ ดูแลการประกอบอาชีพ สร้างรายได้ เพื่อให้ประชาชนมีความเป็นอยู่ที่ดี และมีคุณภาพชีวิตที่ดียิ่งขึ้นต่อไป
..........................................................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 21 กันยายน 2563
โฆษก วธ.  แจงตั้งกรรมการสอบข้อเท็จจริง กรณี สวจ. พิจิตร ถูกร้องทุจริตเงินถุงยังชีพ พร้อมให้ความยุติธรรมทุกฝ่าย  และเปิดช่องทางแจ้งข้อมูลทุจริตสร้างการมีส่วนร่วม
โฆษก วธ.  แจงตั้งกรรมการสอบข้อเท็จจริง กรณี สวจ. พิจิตร ถูกร้องทุจริตเงินถุงยังชีพ
พร้อมให้ความยุติธรรมทุกฝ่าย  และเปิดช่องทางแจ้งข้อมูลทุจริตสร้างการมีส่วนร่วม
นางยุพา ทวีวัฒนะกิจบวร รองปลัดกระทรวงวัฒนธรรม ในฐานะโฆษกกระทรวงวัฒนธรรม(วธ.) กล่าวว่า ตามที่ปรากฏข่าวทางสื่อมวลชนต่าง ๆ ที่มีความไม่ชอบมาพากลกรณี สำนักงานวัฒนธรรม จังหวัดพิจิตร นำเงินงบประมาณโครงการบรรพชาอุปสมบทพระภิกษุสามเณรและบวชศีลจาริณีภาคฤดูร้อน ประจำปี 2563 ไปอุดหนุนวัดทำถุงยังชีพสู้ภัยโควิด – 19 โดยโอนเงินให้วัดแล้วขอให้วัดถอนเงินมาจัดหาถุงยังชีพเอง อาจมีความไม่ชอบมาพากลในการดำเนินการ ทั้งนี้ ขอเรียนว่า วธ. ได้ให้ความสำคัญและตระหนักถึงความสำคัญในการป้องกันและปราบปรามการทุจริต และประพฤติมิชอบในหน่วยงาน ดังที่เห็นจาก วธ . ได้มีการรณรงค์การต่อต้านการทุจริตทุกรูปแบบตามยุทธศาสตร์ชาติว่าด้วยการป้องกันและปราบปรามการทุจริตระยะที่ ๓ (พ.ศ. ๒๕๖๐ – ๒๕๖๔) ของรัฐบาล และยุทธศาสตร์ป้องกันและปราบปรามการทุจริตของกระทรวงวัฒนธรรม ฉบับที่ ๑ (พ.ศ. ๒๕๖๐ – ๒๕๖๔)อย่างต่อเนื่อง รวมทั้งได้มีการลงนามบันทึกข้อตกลงความร่วมมือ (MOU) ด้านการต่อต้านการทุจริตกับมูลนิธิต่อต้านการทุจริต ในการส่งเสริมและสนับสนุนจัดกิจกรรมเสริมสร้างทัศนคติค่านิยมในด้านวัฒนธรรม ความซื่อสัตย์สุจริต ในสถาบันการศึกษา ชุมชน และประชาชน เพื่อร่วมกันขจัดการทุจริตและประพฤติมิชอบให้หมดสิ้นไปจากสังคมไทย
นางยุพา กล่าวต่อว่า สำหรับเรื่องดังกล่าว กระทรวงวัฒนธรรมให้ความสำคัญเป็นอย่างมาก ปลัดกระทรวงวัฒนธรรม จึงได้มีข้อสั่งการในเบื้องต้นให้กองกฎหมาย สำนักงานปลัดกระทรวงวัฒนธรรม ตั้งคณะกรรมการสอบข้อเท็จจริงโดยด่วน ทั้งนี้ หากมีมูลตามที่ปรากฏเป็นข่าวก็จะพิจารณาลงโทษหนักสุดตามระเบียบ และกฎหมายที่เกี่ยวข้อง ต่อไป
“ขอเน้นย้ำว่า วธ.ให้ความสำคัญเกี่ยวกับเรื่องทุจริตและประพฤติมิชอบเจ้าหน้าที่ของหน่วยงาน โดยกำหนดนโยบายการปฏิบัติหน้าที่ราชการด้วยหลักธรรมาภิบาล นอกจากนี้ ยังได้เปิดรับฟังความคิดเห็นจากทุกภาคส่วน และเปิดช่องทางการแจ้งเบาะแส หรือแจ้งข้อมูลการทุจริต ทางสายด่วนวัฒนธรรม 1765 เพื่ออำนวยความสะดวกรวดเร็วแก่ประชาชน และสร้างการมีส่วนร่วมของประชาชน” โฆษกกระทรวงวัฒนธรรมกล่าว
.................
วันจันทร์ที่ 21 กันยายน 2563
เคาะแผนพัฒนา 'บึงหนองหาร' จัดการน้ำ 5 ด้าน
--
#ไทยคู่ฟ้าครม. อนุมัติแผนพัฒนาหนองหาร จ.สกลนคร ระยะเวลาดำเนินการ 10 ปี (พ.ศ.2563 - 2572) วงเงิน 7,445 ล้านบาท เพื่อเพิ่มประสิทธิภาพการระบายน้ำ และเพิ่มพื้นที่ใช้ประโยชน์จากน้ำในหนองหาร เนื่องจากมีสิ่งกีดขวางทางไหลของน้ำ ระบบบำบัดน้ำเสียที่มีอยู่ไม่เพียงพอ และขาดระบบกระจายน้ำ โดยมีเป้าหมายของแผน 5 ด้าน รวม 62 โครงการ ประกอบด้วย แผนด้านการจัดการน้ำอุปโภคบริโภค แผนด้านการสร้างความมั่นคงของน้ำภาคการผลิต แผนจัดการอุทกภัย แผนจัดการคุณภาพน้ำและอนุรักษ์ทรัพยากรน้ำ และแผนด้านการบริหารจัดการ
.
สำหรับตัวอย่างของโครงการ เช่น โครงการก่อสร้างปรับปรุงขยายการประปาส่วนภูมิภาค จ.สกลนคร โครงการก่อสร้างสถานีสูบน้ำด้วยไฟฟ้าพร้อมระบบส่งน้ำรอบหนองหาร โครงการปรับปรุงพนังกั้นน้ำ อาคารประกอบ และก่อสร้างแก้มลิง โครงการขุดลอกตะกอนดินในหนองหาร การวิจัยผลกระทบของการขุดลอกต่อระบบนิเวศในหนองหาร การสำรวจและเฝ้าระวังคุณภาพน้ำทิ้งลงหนองหาร เป็นต้น
วันจันทร์ที่ 21 กันยายน 2563
เปิดรับสมัคร “1 ตำบล 1 กลุ่มเกษตรทฤษฎีใหม่” รอบ 2
วันเสาร์ที่ 19 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลขยายเวลารับสมัครเกษตรกรเข้าร่วมโครงการ 1 ตำบล 1 กลุ่มเกษตรทฤษฎีใหม่ รอบที่ 2 ที่จะช่วยเสริมสร้างองค์ความรู้การผลิตและปรับปรุงแปลงเกษตร การตลาด มาแปรรูป สร้างแบรนด์จำหน่ายร่วมกัน ซึ่งเป็นหนึ่งในแผนงานฟื้นฟูเศรษฐกิจและสังคม ภายหลังการแพร่ระบาดของโรคโควิด-19 เพื่อส่งเสริมแนวคิดเกษตรทฤษฎีใหม่เน้นการพึ่งพาตนเองลงไปถึงระดับหมู่บ้าน ซึ่งถือเป็นการสร้างภูมิคุ้มกันต่อวิกฤติต่าง ๆ และสร้างความมั่นคงทางอาหารในตำบลต่อไปได้ สำหรับเกษตรกรที่สนใจสมัครเข้าร่วมโครงการฯ สามารถตรวจสอบคุณสมบัติและยื่นใบสมัครด้วยตนเองผ่านระบบออนไลน์ของกระทรวงเกษตรและสหกรณ์ หรือยื่นใบสมัครกับเจ้าหน้าที่เกษตรตำบล หรือที่สำนักงานเกษตรอำเภอ ตั้งแต่บัดนี้ – 22 ก.ย. 2563
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 21 กันยายน 2563
รมว.พม. มอบนโยบายขับเคลื่อนงาน พส. ปี 2564 มุ่งประโยชน์สูงสุดเพื่อกลุ่มเป้าหมาย
รมว.พม. มอบนโยบายขับเคลื่อนงาน พส. ปี 2564 มุ่งประโยชน์สูงสุดเพื่อกลุ่มเป้าหมาย
วันนี้ (21 ก.ย. 63) เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีเปิดและมอบนโยบายโครงการประชุมถ่ายทอดยุทธศาสตร์ แผนปฏิบัติราชการ นโยบายการขับเคลื่อนงานกรมพัฒนาสังคมและสวัสดิการ ประจำปีงบประมาณ พ.ศ. 2564 ผ่านการประชุมทางไกล Video Conference โดยมี นายสุทธิ จันทรวงษ์ อธิบดีกรมพัฒนาสังคมและสวัสดิการ (พส.) กล่าวรายงาน พร้อมด้วยคณะผู้บริหาร หัวหน้าหน่วยงานในสังกัด พส. ทั่วประเทศ เข้าร่วมงาน จำนวน 300 คน ณ โรงแรม อะเดรียติคพาเลซ กรุงเทพฯ
นายจุติ กล่าวว่า ด้วยรัฐบาลได้กำหนดให้มีการจัดทำยุทธศาสตร์ชาติ 20 ปี (พ.ศ. 2561 – 2580) เพื่อเป็นกรอบในการพัฒนาประเทศให้มีความมั่นคง มั่งคั่ง ยั่งยืน ด้วยการนำหลักปรัชญาของเศรษฐกิจพอเพียง และแผนพัฒนาเศรษฐกิจและสังคมแห่งชาติฉบับที่ 12 (พ.ศ. 2560 - 2564) เป็นแนวทางในการดำเนินงาน เพื่อให้ประเทศบรรลุเป้าหมายการพัฒนา ทั้งนี้ การขับเคลื่อนงานต่อไปในปี 2564 กระทรวง พม. ซึ่งประกอบด้วยหน่วยงานในพื้นที่ทั่วประเทศ ที่ขับเคลื่อนงานด้านการส่งเสริมสวัสดิการสังคมสำหรับประชาชนกลุ่มเป้าหมาย ตั้งแต่เด็ก เยาวชน สตรี ผู้สูงอายุ คนพิการ และผู้ด้อยโอกาสในสังคม เพื่อการพัฒนาคุณภาพที่ดีและความมั่นคงในชีวิต จำเป็นต้องปรับการทำงานให้ทันต่อสถานการณ์ และนำเทคโนโลยีดิจิตอลต่างๆ มาช่วยอำนวยความสะดวกให้กับประชาชนกลุ่มเป้าหมายได้รับประโยชน์สูงสุด นอกจากนี้ ยังให้ความสำคัญกับเครือข่ายการทำงานด้านสังคม โดยเฉพาะอาสาสมัครพัฒนาสังคมและความมั่นคงของมนุษย์ หรือ "อพม" ซึ่งถือเป็นหุ้นส่วนทางสังคมที่สำคัญในการสนับสนุนงานของกระทรวง พม. เป็นมือที่มองไม่เห็น เป็นผู้เสียสละเพื่อสังคม โดยเน้นการบูรณาการแบบ One Home One Heart One Team
นายจุติ กล่าวเพิ่มเติมว่า นอกจากนี้ ขอเน้นย้ำให้ข้าราชการทุกระดับจัดทำแผนและวางเป้าหมายในการทำงาน 1 ปี และทำงานเชิงรุก ด้วยการลงพื้นที่รับฟังปัญหาและความเดือดร้อนของประชาชนทุกสัปดาห์ โดยมุ่งเน้นการทำงานที่เห็นผลลัพธ์ที่ชัดเจนมากกว่าทำงานตามกระบวนการ
วันจันทร์ที่ 21 กันยายน 2563
นายกรัฐมนตรี เผยรัฐบาลพร้อมดูแล อสม. ทั่วประเทศ พร้อมโอนเงินเสี่ยงภัยให้ อสม. ทั่วประเทศ 7 เดือน วอนทุกคนไม่ประมาทร่วมมือเฝ้าระวัง ป้องกันการแพร่ระบาดโควิด19 ระลอก 2
พลเอก ประยุทธ์ จันทร์โอชา นายกรัฐมนตรี เผยรัฐบาลพร้อมดูแล อสม. ทั่วประเทศ พร้อมโอนเงินเสี่ยงภัยให้ อสม. ทั่วประเทศ 7 เดือน วอนทุกคนไม่ประมาทร่วมมือเฝ้าระวัง ป้องกันการแพร่ระบาดโควิด19 ระลอก 2
วันนี้ (21 ก.ย.63) เวลา 10.00 น. ณ IMPACT FORUM Hall 4 ชั้น 2 ศูนย์แสดงสินค้าและการประชุม อิมแพ็ค เมืองทองธานี จังหวัดนนทบุรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดงานรณรงค์เตรียมความพร้อม อสม. เฝ้าระวัง ป้องกัน การแพร่ระบาดโรคติดเชื้อไวรัสโคโรนา 2019 (COVID - 19) ระลอกที่ 2 โดยมี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายสาธิต ปิตุเตซะ รัฐมนตรีช่วยว่าการกระทรวงสาธารณสุข คณะผู้บริหารและเจ้าหน้าที่กระทรวงสาธารณสุข คณะกรรมการ อสม. ประธาน อสม. และอสม. กว่า 2,000 คน เข้าร่วมงาน
โอกาสนี้ นายกรัฐมนตรีกล่าวถึงการแพร่ระบาดของโรคโควิด 19 ขณะนี้ว่า แม้สถานการณ์จะดีขึ้นและสามารถควบคุมการแพร่ระบาดภายในประเทศได้อย่างมีประสิทธิภาพ แต่ยังจำเป็นต้องเฝ้าระวังอย่างเคร่งครัดและไม่ประมาท โดยต้องเตรียมความพร้อมเพื่อควบคุมสถานการณ์ไม่ให้เกิดการแพร่ระบาดระลอกที่ 2 ซึ่ง อสม. เป็นบุคลากรที่มีความสำคัญในการดำเนินงานเฝ้าระวัง ป้องกันโรคในชุมชน ร่วมกับภาคีเครือข่ายเพื่อเตรียมพร้อมรับสถานการณ์ที่อาจเกิดขึ้น สะท้อนให้เห็นว่า อสม. ยังจะเป็นแกนนำ "รวมไทยสร้างชาติ" เพื่อให้เกิดความปลอดภัยด้านสุขภาพให้มากที่สุดและตลอดไปไม่ใช่เฉพาะเรื่องโควิด19 เท่านั้น แต่ยังรวมถึงสถานการณ์อื่น ๆ ของปัญหาสุขภาพอีกด้วย เช่น การเข้าไปให้ความรู้และดูแลผู้ป่วยติดเตียงในชุมชน เป็นต้น
นายกรัฐมนตรีชื่นชมอาสาสมัครสาธารณสุขประจาหมู่บ้าน (อสม.) ว่าเป็นผู้มีอุดมการณ์แห่งจิตอาสา ปฏิบัติงานด้วยความเสียสละ โดยไม่หวังสิ่งตอบแทน และเป็นด่านหน้าสำคัญ ในการเฝ้าระวัง คัดกรองกลุ่มเสี่ยง ป้องกันโรคโควิด 19 จนเป็นที่ยอมรับ ยกย่อง และประเทศไทยได้รับการชื่นชมจากสังคมทั่วไป ทั้งในประเทศและต่างประเทศ ว่ามีระบบสาธารณสุขที่ดีที่สุดในโลกประเทศหนึ่ง ทั้งนี้ รัฐบาลพร้อมสนับสนุนการทำงานของ อสม. อย่างเต็มที่ เพื่อบรรเทาภาระค่าใช่จ่ายในการที่ต้องออกมาปฏิบัติหน้าที่และนโยบายเสริมสร้างขวัญและกำลังใจให้กับ อสม. โดยจัดสรรงบประมาณเพื่อเป็นค่าตอบแทน ชดเชย เยียวยา และเสี่ยงภัยให้กับ อสม. โดยในเบื้องต้น คณะรัฐมนตรีมีมติให้สนับสนุนค่าตอบแทนดังกล่าวเป็นระยะเวลา 7 เดือน และจะยังคงดูแลให้ อสม. สามารถปฏิบัติงานเฝ้าระวัง ป้องกันโรคโควิด 19 ระลอกที่ 2 อย่างต่อเนื่องต่อไป โดยหวังว่าพลังความร่วมแรงร่วมใจกันของทุกภาคส่วนจะส่งผลให้ประเทศไทยก้าวผ่านภาวะวิกฤติในครั้งนี้ไปด้วยดี
จากนั้น นายกรัฐมนตรี ได้ทำพิธีเชิงสัญลักษณ์กดปุ่มโอนเงินค่าตอบแทน เยียวยา และเสี่ยงภัยให้กับ อสม. ทั่วประเทศ 1,054,729 คน ระยะเวลา 7 เดือน (เดือนละ 500 บาท) เพื่อเป็นขวัญและกำลังใจในการทำงานของ อสม.ต่อไป โดยขอให้อสม. ใช้จ่ายเงินที่ได้รับให้เกิดประโยชน์สูงสุดเกิดการหมุนเวียนและฟื้นฟูเศรษฐกิจในภาพรวมของประเทศ
ทั้งนี้ ประธาน อสม. แห่งประเทศไทย ในฐานะตัวแทน อสม. ทั่วประเทศได้ขอบคุณนายกรัฐมนตรี และคณะรัฐมนตรีที่สนับสนุนการทำงานของอสม. ด้วยดีมาโดยตลอด โดยอสม. ทุกคนให้คำมั่นร่วมกันเฝ้าระวัง ป้องกัน การแพร่ระบาดโรคติดเชื้อไวรัสโคโรนา 2019 (COVID - 19) ระลอกที่ 2 ในชุมชน รวมทั้งปัญหาสุขภาพอื่นๆ ที่จะเกิดขึ้นในอนาคตอย่างเต็มกำลังความสามารถ
_______________
กลุ่มประชาสัมพันธ์และเผยแพร่ สำนักโฆษก
วันจันทร์ที่ 21 กันยายน 2563
ขอบคุณทุกฝ่ายร่วมมือช่วยให้สถานการณ์เรียบร้อย
--
#ไทยคู่ฟ้านายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และ รมว.กลาโหม แสดงความขอบคุณ เจ้าหน้าที่ และประชาชนทุกคน ที่ช่วยกันทำให้สถานการณ์เป็นไปด้วยความเรียบร้อย โดยเจ้าหน้าที่ได้ให้ความสำคัญต่อการดูแลความปลอดภัยของผู้ชุมนุมเป็นอย่างดี และทั้งเจ้าหน้าที่และประชาชนได้หลีกเลี่ยงการเผชิญหน้าและการยั่วยุ เพื่อไม่ให้เกิดความตึงเครียดโดยไม่จำเป็น
.
รัฐบาลมีความมุ่งหวังให้ประชาชน มีสิทธิในการแสดงออกได้อย่างเต็มที่ภายใต้รัฐธรรมนูญและในกรอบของกฎหมาย ขณะเดียวกันนายกรัฐมนตรีขอให้คนไทยทุกคนร่วมมือร่วมใจฟันฝ่าอุปสรรคต่าง ๆ เพื่อให้ความท้าทายที่เรากำลังเผชิญอยู่ สามารถดำเนินการให้ผ่านพ้นไปด้วยความสำเร็จด้วยดีด้วยกัน
วันจันทร์ที่ 21 กันยายน 2563
ไทย-ญี่ปุ่น ยืนยันร่วมมือขับเคลื่อนเศรษฐกิจ
วันอาทิตย์ที่ 20 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
ประเทศไทยและญี่ปุ่นมีความสัมพันธ์ที่แน่นแฟ้นกันในทุกระดับ โดยไทยแสดงความยินดีไปยังนายกรัฐมนตรีคนใหม่นายสึกะ โยชิฮิเดะ ที่จะนำพาให้ญี่ปุ่นมีความแข็งแกร่งในทุกด้าน และแสดงความขอบคุณรัฐบาลญี่ปุ่นสำหรับความช่วยเหลือและความร่วมมือต่อสถานการณ์การแพร่ระบาดของโรคโควิด-19 เช่น การมอบหน้ากาก N-95 การดูแลคนไทยในญี่ปุ่น ตลอดจนการอำนวยความสะดวกแก่คนไทยที่เดินทางกลับประเทศ ส่วนญี่ปุ่นยืนยันจะสานต่อนโยบาย และส่งเสริมความสัมพันธ์ระหว่างกันให้ก้าวหน้าในทุกมิติ และทั้งสองฝ่ายยังเตรียมมาตรการผ่อนปรนการเข้าเมืองระหว่างกัน เพื่อขับเคลื่อนเศรษฐกิจ และยกระดับคุณภาพชีวิตของประชาชน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 21 กันยายน 2563
การประชุมคณะกรรมการการมาตรฐานแห่งชาติ ครั้งที่ 9-1/2563
นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะกรรมการในคณะกรรมการการมาตรฐานแห่งชาติ เป็นประธานการประชุมคณะกรรมการการมาตรฐานแห่งชาติ ครั้งที่ 9-1/2563 ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันนี้ (21 กันยายน 2563) นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะกรรมการในคณะกรรมการการมาตรฐานแห่งชาติ เป็นประธานการประชุมคณะกรรมการการมาตรฐานแห่งชาติ ครั้งที่ 9-1/2563 โดยมีนายวันชัย พนมชัย เลขาธิการสำนักงานมาตรฐานผลิตภัณฑ์อุตสาหกรรม ร่วมประชุม ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
ซึ่งที่ประชุมได้ร่วมกันพิจารณา 1. ความคืบหน้าการปฏิรูปสถาบันด้านการส่งเสริมผลิตภาพการมาตรฐานและนวัตกรรม 2. เห็นชอบให้ มกอช. ยื่นสมัครสมาชิกเพื่อขอทำความตกลงการยอมรับความเท่าเทียมด้านการรับรองระบบงานกับ APAC และ IAF โดยตรงในนาม มกอช. 3. การปรับปรุงองค์ประกอบคณะกรรมการเฉพาะด้านและคณะอนุกรรมการ 4. เห็นชอบประกาศคณะกรรมการการมาตรฐานแห่งชาติ เรื่อง หลักเกณฑ์ วิธีการ และเงื่อนไขการรับรองผู้ประกอบการตรวจสอบและรับรองที่ผ่านการกลั่นกรองจากคณะอนุกรรมการพิจารณาหลักเกณฑ์ วิธีการ และเงื่อนไข
วันจันทร์ที่ 21 กันยายน 2563
แจ๋ว! ใช้ไม้ยืนต้นเป็นหลักประกันทางธุรกิจ
--
#ไทยคู่ฟ้าการขับเคลื่อนนโยบายใช้ “ไม้ยืนต้น” เป็นหลักประกันทางธุรกิจถือว่าประสบความสำเร็จเป็นอย่างมาก ข้อมูลจากกระทรวงพาณิชย์ พบว่ามีผู้ขอนำไม้ยืนต้นไปจดทะเบียนสัญญาหลักประกันทางธุรกิจแล้ว จำนวน 111,365 ต้น มูลค่ารวมกว่า 132,169,000 ล้านบาท โดยอยู่ในพื้นที่ จ.สุพรรณบุรี อุทัยธานี พิษณุโลก และอ่างทอง ซึ่งเป็นจังหวัดนำร่อง และได้มอบวงเงินจดทะเบียนไม้ยืนต้นเป็นหลักประกันทางธุรกิจให้แก่เกษตรกรทั้ง 4 จังหวัดเรียบร้อยแล้ว
.
สำหรับเกษตรกรในจังหวัดอื่น ๆ ที่ต้องการจะนำไม้ยืนต้นมาใช้เป็นหลักประกันทางธุรกิจ ท่านสามารถขอรับคำปรึกษากับ ธ.ก.ส. ได้ สอบถามรายละเอียดเพิ่มเติมได้ที่ Call Center 0 2555 0555
วันจันทร์ที่ 21 กันยายน 2563
เอกอัครราชทูตญี่ปุ่นฯ ยืนยัน ภาคเอกชนญี่ปุ่นเชื่อมั่นศักยภาพของไทยเป็นฐานการลงทุน
เอกอัครราชทูตญี่ปุ่นฯ ยืนยัน ภาคเอกชนญี่ปุ่นเชื่อมั่นศักยภาพของไทยเป็นฐานการลงทุน
วันนี้ (วันจันทร์ที่ 21 กันยายน 2563) เวลา 10.00 น. ณ ห้องรับรอง 1 ตึกบัญชาการ 1 ทำเนียบรัฐบาล นายนาชิดะ คาซูยะ (Mr. NASHIDA Kazuya) เอกอัครราชทูตญี่ปุ่นประจำประเทศไทย เข้าเยี่ยมคารวะ นายวิษณุ เครืองาม รองนายกรัฐมนตรี เนื่องในโอกาสเข้ารับหน้าที่ สรุปสาระสำคัญการหารือ ดังนี้
รองนายกรัฐมนตรีกล่าวต้อนรับและแสดงความยินดีกับเอกอัครราชทูตญี่ปุ่นประจำประเทศไทยในโอกาสเข้ารับตำแหน่ง ชื่นชมความสัมพันธ์ระหว่างไทยกับญี่ปุ่นที่มีความใกล้ชิดเสมือนมิตรที่พึ่งพากันในยามยาก โดยเฉพาะในช่วงสถานการณ์โควิด-19 สะท้อนให้เห็นความเป็นหุ้นส่วนที่แน่นแฟ้นระหว่างกัน ขอบคุณบทบาทเอกอัครราชทูตที่มีส่วนกระชับความสัมพันธ์ทวิภาคีของทั้งสองประเทศ และยืนยันรัฐบาลไทยพร้อมให้การสนับสนุนการดำเนินงานของเอกอัครราชทูตญี่ปุ่นฯ เพื่อสานต่อความสัมพันธ์และความร่วมมือระหว่างกันให้แน่นแฟ้นมากยิ่งขึ้น
เอกอัครราชทูตญี่ปุ่นฯ ขอบคุณรองนายกรัฐมนตรีที่ให้การต้อนรับ ยินดีที่ความร่วมมือระหว่างไทยกับญี่ปุ่นมีความใกล้ชิดครอบคลุมในทุกมิติ พร้อมทั้งชื่นชมความสำเร็จในการดำเนินมาตรการของไทยเพื่อควบคุมสถานการณ์โควิด-19 ซึ่งสะท้อนให้เห็นศักยภาพของไทย เป็นที่ชื่นชมจากทั่วโลก จนสร้างความเชื่อมั่นให้แก่ภาคเอกชนญี่ปุ่น ในการค้าการลงทุนกับไทย นอกจากนี้ เอกอัครราชทูตญี่ปุ่นฯ เห็นว่าทั้งสองฝ่ายควรสนับสนุนให้มีการแลกเปลี่ยนการเยือนระหว่างกันมากขึ้น ในทุกระดับ ภายหลังสถานการณ์โควิด-19 คลี่คลาย
โอกาสนี้ ทั้งสองฝ่ายได้หารือในประเด็นการจัดทำข้อตกลงความร่วมมือช่องทางพิเศษ (Special Arrangement: SA) ระหว่างไทยกับญี่ปุ่น เพื่ออำนวยความสะดวกให้แก่นักธุรกิจ/ผู้เชี่ยวชาญของทั้งสองประเทศเดินทางระหว่างกันในระยะสั้น โดยเอกอัครราชทูตญี่ปุ่นฯ เน้นย้ำว่า ภาคเอกชนญี่ปุ่นจำนวนมากต้องการเดินทางมายังประเทศไทย เพื่อดำเนินธุรกิจด้านการค้าการลงทุน โดยรองนายกรัฐมนตรียินดีที่ภาคเอกชนญี่ปุ่นให้ความสำคัญและต้องการเข้ามาลงทุนในไทย ซึ่งประเด็นนี้รัฐบาลไทยให้ความสำคัญ และจะพิจารณาอย่างรอบด้านและรอบคอบเพื่อประโยชน์ด้านเศรษฐกิจแต่ไม่ละเลยด้านมาตรการควบคุมโรค ซึ่งคาดว่าจะมีผลให้ฝ่ายญี่ปุ่นทราบโดยเร็ว
วันจันทร์ที่ 21 กันยายน 2563
เร่งขยายผลเกษตรแปลงใหญ่ช่วยภาคเกษตร
--
#ไทยคู่ฟ้ากระทรวงเกษตรและสหกรณ์ ร่วมมือกับบริษัท บิ๊กซี ซูเปอร์เซ็นเตอร์ จำกัด (มหาชน) ส่งเสริมการเกษตรแบบแปลงใหญ่ ภายใต้นโยบายตลาดนำการเกษตร ซึ่งจะช่วยให้เกษตรกรสามารถวางแผนการผลิตเป็น และช่วยเพิ่มขีดความสามารถในการแข่งขันด้วยการใช้เทคโนโลยี และนวัตกรรมต่าง ๆ
.
ประโยชน์ที่เกษตรกรจะได้รับ คือ มีแหล่งรับซื้อผลผลิตทางการเกษตร และเกษตรกรจะได้ทราบความต้องการของตลาด ซึ่งจะช่วยในเรื่องการวางแผนการผลิตได้ สำหรับผู้บริโภคสามารถเลือกซื้อเลือกหาได้ง่ายทั้งผัก และผลไม้ปลอดภัยผ่านห้างสรรพสินค้า ซึ่งเป็นผู้กระจายสินค้าคุณภาพไปทั่วประเทศไทย ปัจจุบันมีเกษตรกรสนใจเข้าร่วมโครงการระบบส่งเสริมการเกษตรแบบแปลงใหญ่ จำนวน 413,697 ครัวเรือน พื้นที่ 6,777,454 ไร่ จำนวนแปลงใหญ่ 6,926 แปลง สินค้าเกษตรประมาณ 90 รายการ
วันจันทร์ที่ 21 กันยายน 2563
การดื่มแอลกอฮอล์ สามารถช่วยป้องกันไวรัสโควิด-19 ได้หรือไม่ ??
การดื่มแอลกอฮอล์สามารถช่วยป้องกันไวรัสโควิด-19 ได้หรือไม่
Q : การดื่มแอลกอฮอล์ สามารถช่วยป้องกันไวรัสโควิด-19 ได้หรือไม่ ??
A : การดื่มเครื่องดื่มแอลกอฮอล์ เช่น เบียร์ เหล้า ไวน์ ไม่สามารถช่วยป้องกัน การติดเชื้อไวรัสโควิด-19 และควรป้องกันด้วยการล้างมือบ่อยๆ สวมหน้ากากอนามัย หลีกเลี่ยงการเข้าใกล้ผู้ที่เป็นไข้และมีอาการไอ
วันจันทร์ที่ 28 กันยายน 2563
‘รัฐมนตรีสุชาติ’ ปลื้ม งาน Job expo 3 วัน รอบรรจุงานกว่า 2.4 แสนคน
รมว.แรงงาน เผย ผลการจัดงาน Job Expo Thailand 2020 รวม 3 วัน มีหน่วยงานร่วมรับสมัครงาน 570 หน่วย นักศึกษาจบใหม่และประชาชนแห่ร่วมงานคึกคักกว่า 1.2 แสนคน ยอดสมัครงานและรอบรรจุกว่า 2.4 แสนคน
เมื่อวันที่ 28 กันยายน 2563นายสุชาติ ชมกลิ่นรัฐมนตรีว่าการกระทรวงแรงงานเปิดเผยถึงผลการจัดงาน Job Expo Thailand 2020 ว่า ท่านนายกรัฐมนตรี พล.อ.ประยุทธ์ จันทร์โอชา และ พล.อ.ประวิตรวงษ์สุวรรณ รองนายกรัฐมนตรี ได้ให้ความสำคัญของการกระตุ้นเศรษฐกิจเพื่อให้เกิดการจ้างงานจากผลกระทบของโควิด – 19 ตามนโยบายรวมไทยสร้างชาติ เพื่อเยียวยาช่วยเหลือนักศึกษาจบใหม่ให้มีงานทำ รวมทั้งให้ประชาชนสามารถฟื้นตัว สร้างรายได้ให้แก่ภาคครัวเรือน เพื่อนำพาประเทศให้กลับเข้าสู่ภาวะปกติโดยเร็ว ซึ่งท่านนายกรัฐมนตรีได้เป็นประธานเปิดงาน ที่ฮอลล์ 98-99 ศูนย์นิทรรศการและการประชุมไบเทค บางนา กรุงเทพมหานคร เมื่อวันที่ 26 กันยายนที่ผ่านมานั้น
นายสุชาติกล่าวต่อว่า ผลการจัดงาน Job Expo Thailand 2020 ซึ่งจัดขึ้นเป็นครั้งแรก มีหน่วยงานภาครัฐ รัฐวิสาหกิจ และเอกชนมาเปิดรับสมัครงานเป็นจำนวนมากถึง 570 หน่วยงาน มีตำแหน่งงานว่าง 1,355,187 อัตรา มีผู้เข้าร่วมงานจำนวน 125,383 คน ทั้งนี้ มีการสมัครงานและรอบรรจุงานจำนวน 243,566 คน สำหรับโครงการส่งเสริมการจ้างงานนักศึกษาจบใหม่ (Co-payment) มีนายจ้างเข้าร่วมโครงการจำนวน 1,048 ราย แจ้งความประสงค์รับสมัครงาน จำนวน 78,855 อัตรา และนักศึกษาจบใหม่ จำนวน 15,737 คน
การจัดงานในครั้งนี้ ถือเป็นก้าวแรกและก้าวสำคัญที่จะช่วยส่งเสริมให้คนไทยมีงานทำ โดยการ Matching ตำแหน่งงานว่างให้ผู้สมัครงานและนายจ้างมาเจอกัน ซึ่งการดำเนินการต่อจากนี้ นายจ้างจะทยอยการบรรจุงาน โดยใช้ฐานข้อมูลการสมัครงานจากแพลตฟอร์มไทยมีงานทำ.com ที่ผู้สมัครได้กรอกข้อมูลไว้ ซึ่งธรรมชาติของการสมัครงานแต่ละองค์กรจะมีขั้นตอนในการคัดเลือกพนักงานให้เหมาะสมตามตำแหน่งที่ต้องการ ซึ่งจากการพูดคุยกับพ่อแม่ผู้ปกครองที่พาลูกหลานมาร่วมงาน ส่วนใหญ่เป็นนักศึกษาจบใหม่ที่มาสมัครงานด้วยตนเอง พบว่า แต่ละคนมีความสุขที่ได้มาในงานนี้ เนื่องจากสามารถเลือกสมัครงานในตำแหน่งที่ชอบ และมีสิทธิ์เลือกและยื่นสมัครได้หลายสถานประกอบการในวันเดียวกัน ที่สำคัญช่วยประหยัดค่าใช้จ่ายและสะดวกในการเดินทางด้วยรถไฟฟ้าอีกด้วย
“ผมขอขอบคุณทุกหน่วยงาน ทั้งภาครัฐ รัฐวิสาหกิจ เอกชน ผู้ประกอบการ ที่ให้ความสนใจและร่วมมือในการมาออกบูธรับสมัครงาน ตลอดจนน้องๆ นักศึกษาจบใหม่และประชาชนที่สนใจมาสมัครงานเป็นจำนวนมาก ทำให้การจัดงานในครั้งนี้บรรลุวัตถุประสงค์ ถือเป็นการช่วยกระตุ้นให้เกิดการจ้างงานในภาพรวมและยกระดับการขับเคลื่อนเศรษฐกิจของประเทศให้กลับมาฟื้นตัวอีกครั้ง”นายสุชาติกล่าวในท้ายสุด
วันจันทร์ที่ 28 กันยายน 2563
มหาดไทยย้ำทุกจังหวัดใช้งบภัยแล้งและน้ำท่วมต้องโปร่งใส หากพบมีการทุจริตหรือแอบอ้าง ให้ดำเนินการตามกฎหมาย ดึงภาคประชาชน สถานศึกษาร่วมตรวจสอบ
มหาดไทยย้ำทุกจังหวัดใช้งบภัยแล้งและน้ำท่วมต้องโปร่งใส หากพบมีการทุจริตหรือแอบอ้าง ให้ดำเนินการตามกฎหมาย ดึงภาคประชาชน สถานศึกษาร่วมตรวจสอบ
วันนี้ (28 ก.ย. 63) นายฉัตรชัย พรหมเลิศ ปลัดกระทรวงมหาดไทย เปิดเผยว่า ตามที่คณะรัฐมนตรีได้มีมติเมื่อวันที่ 13 สิงหาคม 2563 และวันที่ 15 กันยายน 2563 อนุมัติงบประมาณรายจ่ายประจำปี พ.ศ. 2563 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อดำเนินโครงการบรรเทาปัญหาภัยแล้งและน้ำท่วมในพื้นที่จังหวัดทั่วประเทศ ซึ่ง พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้มอบนโยบายและกำชับไปยังผู้ว่าราชการจังหวัดให้กำกับติดตามการดำเนินงานในการบรรเทาปัญหาภัยแล้งน่ำท่วมให้เกิดความโปร่งใส ตรวจสอบและเป็นไปตามระเบียบ กฎหมายที่เกี่ยวข้อง อย่างเคร่งครัด เพื่อให้เกิดผลในการบรรเทาความเดือดร้อนให้กับพี่น้องประชาชนได้อย่างเป็นรูปธรรม
นายฉัตรชัย พรหมเลิศ กล่าวว่า กระทรวงมหาดไทยจึงได้มีหนังสือแจ้งแนวทางปฏิบัติไปยังทุกจังหวัดจังหวัด โดยเน้นย้ำไปยังผู้ว่าราชการจังหวัดดำเนินการตรวจสอบการจัดซื้อจัดจ้างโครงการที่ได้รับจัดสรรงบประมาณในพื้นที่ ทั้งหน่วยงานในระดับอำเภอ ระดับจังหวัด ส่วนราชการส่วนกลางที่ปฏิบัติงานในพื้นที่ หรือรัฐวิสาหกิจที่ได้รับการจัดสรรงบประมาณตามภารกิจ ให้ดำเนินการตามระเบียบกฎหมายว่าด้วยการจัดซื้อจัดจ้างอย่างเคร่งครัดทุกขั้นตอน โดยให้ภาคประชาชนและสถาบันการศึกษาหรือกลไกของคณะกรรมการธรรมาภิบาลจังหวัด เข้ามามีส่วนร่วมในการติดตาม ตรวจสอบการดำเนินโครงการอย่างใกล้ชิด พร้อมทั้งกำชับผู้มีส่วนเกี่ยวข้องให้ปฏิบัติตามกฎหมาย ระเบียบ หากกรณีพบการกระทำอันเป็นการทุจริต ผิดระเบียบ กฎหมาย หรือมีการแอบอ้าง ฉ้อฉล หรือทำให้เชื่อโดยไม่ชอบด้วยกฎหมายโดยวิธีการต่าง ๆ ให้แจ้งความดำเนินคดีหรือดำเนินการตามอำนาจหน้าที่ตามกฎหมายโดยเคร่งครัดทุกกรณี และให้รายงานกระทรวงมหาดไทยทราบ โดยด่วน และหากมีการกระทำโดยไม่ชอบด้วยระเบียบ กฎหมาย ให้ผู้บังคับบัญชาให้ความสำคัญในการตรวจสอบการดำเนินการตามอำนาจหน้าที่ ทั้งนี้ พี่น้องประชาชนที่มีเบาะแสการกระทำผิด การแอบอ้างเรียกรับผลประโยชน์ หรือกรณีอื่น ๆ ที่เกี่ยวข้องกับเรื่องดังกล่าว สามารถร้องเรียนผ่านสายด่วนศูนย์ดำรงธรรม โทร. 1567 ตลอด 24 ชั่วโมง
วันจันทร์ที่ 28 กันยายน 2563
สธ.ดูแลผู้ได้รับผลกระทบจากสารเคมีรั่ว ที่บางพลี สมุทรปราการ
กระทรวงสาธารณสุข ให้การดูแลผู้สัมผัสสารเคมีรั่วจากร้านรับซื้อของเก่า 8 ราย ที่ อ.บางพลี  จ.สมุทรปราการ สำหรับผู้สัมผัสที่เป็นเด็กชายอายุ 12 ปี ส่งต่อรักษาที่สถาบันสุขภาพเด็กแห่งชาติมหาราชินี คาดว่าเป็นสารคลอรีน
กระทรวงสาธารณสุข ให้การดูแลผู้สัมผัสสารเคมีรั่วจากร้านรับซื้อของเก่า 8 ราย ที่ อ.บางพลี จ.สมุทรปราการ สำหรับผู้สัมผัสที่เป็นเด็กชายอายุ 12 ปี ส่งต่อรักษาที่สถาบันสุขภาพเด็กแห่งชาติมหาราชินี คาดว่าเป็นสารคลอรีน
วันนี้ (28 กันยายน 2563) นายแพทย์สุเทพ เพชรมาก ผู้ตรวจราชการกระทรวงสาธารณสุข เขตสุขภาพที่ 6 ให้สัมภาษณ์กรณีเหตุการณ์สารเคมีรั่วไหล จากร้านรับซื้อของเก่า ใน ต.บางพลีใหญ่ อ.บางพลี จ.สมุทรปราการ สาเหตุจากการใช้เครื่องมือเจาะถังเหล็ก มีสารเคมีรั่วไหล ทำให้ผู้สัมผัสมีอาการแสบจมูก แสบตา แสบคอ หายใจติดขัด สำลักควัน โดยเจ้าหน้าที่บรรเทาสาธารณภัย ได้ฉีดพ่นน้ำบริเวณที่เกิดเหตุและพื้นที่โดยรอบ พร้อมกั้นพื้นที่ และนำผู้สัมผัสสารเคมี ส่งโรงพยาบาลบางพลี จำนวน 8 ราย และเจ้าหน้าที่โรงพยาบาลได้ค้นหาผู้สัมผัสสารเคมีเพิ่มและแจกหน้ากากอนามัยให้กับประชาชนในชุมชน
นายแพทย์สุเทพกล่าวว่า สำหรับผู้สัมผัส สารเคมี 8 ราย ประกอบด้วย รายแรกเป็นชายอายุ 46 ปี ผู้ตัดถังเหล็ก ส่งต่อโรงพยาบาลจุฬารัตน์ 9 ตามสิทธิ์ประกันสังคม อีก 7 ราย เป็นหญิง 3 ราย ชาย 2 ราย และเด็ก2 ราย ซึ่งเป็นผู้ที่อาศัยอยู่บ้านติดกับร้านขายของเก่าที่เกิดเหตุ ทั้งหมดรู้สึกตัวดี มีอาการแสบจมูก แน่นหน้าอก หายใจไม่สะดวก แพทย์ให้ออกซิเจนและรับไว้สังเกตอาการในโรงพยาบาลบางพลี สำหรับเด็ก 2 ราย เป็นเด็กชาย อายุ 12 ปี มีอาการหายใจเหนื่อย แน่นหน้าอก เจ็บคอ ไอ แรกรับผู้ป่วยรู้สึกตัวดี แพทย์ใส่ท่อหายใจ และส่งตัวไปรักษาที่สถาบันสุขภาพเด็กแห่งชาติมหาราชินี และเด็กหญิงเป็นเด็กเล็กอายุ 2 ปี แรกรับรู้ตัวดี แพทย์ให้ออกซิเจน ล้างตัวและรับตัวไว้สังเกตอาการ
นายแพทย์สุเทพกล่าวต่อว่า จากการประเมินความเสี่ยงเบื้องต้น พบว่ามีความเสี่ยงระดับสูง เนื่องจากสารเคมีที่รั่วไหล มีการฟุ้งกระจายบริเวณกว้าง มีผลกระทบต่อระบบทางเดินหายใจ โดยได้ประสานงานกับศูนย์พิษวิทยารามาธิบดี ซึ่งได้ให้คำแนะนำแนวทางการดูแลรักษาผู้สัมผัสสารเคมี และให้สำนักงานสาธารณสุขจังหวัดสมุทรปราการ เก็บตัวอย่างสารพิษในสิ่งแวดล้อม พร้อมทั้งให้เจ้าหน้าที่และอสม. ลงพื้นที่แนะนำประชาชนรอบ ๆ พื้นที่เกิดเหตุ ให้สวมหน้ากากอนามัยและสังเกตอาการผิดทางระบบทางเดินหายใจ คาดว่าจะเป็นสารคลอรีน อย่างไรก็ตามจะได้ลงพื้นที่เฝ้าระวังประชาชนในพื้นที่อย่างต่อเนื่อง
**************************28 กันยายน 2563
วันจันทร์ที่ 28 กันยายน 2563
​สำนักงานหลักประกันสุขภาพแห่งชาติ (สปสช.) สิทธิหลักประกันสุขภาพแห่งชาติหรือสิทธิบัตรทอง 30 บาทของประชาชนยังอยู่
​สำนักงานหลักประกันสุขภาพแห่งชาติ (สปสช.) สิทธิหลักประกันสุขภาพแห่งชาติหรือสิทธิบัตรทอง 30 บาทของประชาชนยังอยู่
เมื่อวันที่ 22 กันยายน 2563 นายแพทย์ศักดิ์ชัย กาญจนวัฒนา เลขาธิการสำนักงานหลักประกันสุขภาพแห่งชาติ (สปสช.) ย้ำว่า สิทธิหลักประกันสุขภาพแห่งชาติหรือสิทธิบัตรทอง 30 บาทของประชาชนกลุ่มดังกล่าวยังคงอยู่ สปสช.จัดหามาตรการรองรับไว้แล้ว หลัง สปสช. บอกยกเลิกสัญญาการให้บริการสาธารณสุขของคลินิกชุมชนอบอุ่นและโรงพยาบาลเอกชนในพื้นที่กรุงเทพมหานครจำนวน 64 แห่ง จากเหตุทุจริตเงินบัตรทอง ซึ่งมีประชาชนได้รับผลกระทบประมาณ 8 แสนราย และการยกเลิกสัญญาเกิดขึ้นเฉพาะในพื้นที่ กทม.เท่านั้น ต่างจังหวัดไม่ได้รับผลกระทบ
เลขาธิการสำนักงานหลักประกันสุขภาพแห่งชาติ (สปสช.) เผย.สปสช. อยู่ระหว่างดำเนินการ 3 ส่วน ดูแลประชาชนกลุ่มนี้คือ กลุ่มผู้ป่วยใน ผู้ป่วยนัดผ่าตัด ผู้ป่วยล้างไต หญิงตั้งครรภ์ ผู้ป่วยกลุ่มนี้ สปสช.มีฐานข้อมูลที่ชัดเจนและได้มีการโทรประสานไปยังผู้ป่วยโดยตรงแล้ว เพื่อให้สามารถเข้ารับการรักษาต่อเนื่อง  กลุ่มผู้ป่วยโรคเรื้อรังที่ต้องรับการดูแลต่อเนื่อง อาทิ เบาหวาน ความดันสูง เป็นต้น ส่วนใหญ่เป็นผู้สูงอายุ สปสช.ได้ประชุมร่วมกับสำนักการแพทย์ สำนักอนามัย กรุงเทพมหานคร ในการดูแลผู้ป่วยกลุ่มนี้ในระยะสั้นก่อนระหว่างรอหน่วยบริการใหม่ เบื้องต้นผู้ป่วยเรื้อรังที่ได้รับผลกระทบสามารถเข้ารับบริการที่ศูนย์บริการสาธารณสุขทั้ง 37 แห่ง ของกรุงเทพมหานครได้ และกลุ่มผู้ป่วยทั่วไป ขณะนี้กำหนดสถานะเป็นสิทธิว่างที่เหมือนเป็นวีซ่าพิเศษ ซึ่งผู้ป่วยกลุ่มนี้เข้ารับบริการที่หน่วยบริการบัตรทองที่ใดก็ได้ เป็นการอำนวยความสะดวนในการรับบริการผู้ป่วยนอก หน่วยบริการจะเรียกเก็บค่าบริการมาที่ สปสช. โดยได้ทำการแจ้งยังหน่วยบริการเครือข่ายแล้ว///
วันจันทร์ที่ 28 กันยายน 2563
การเตรียมพร้อมบ้านให้เหมาะกับชีวิตวิถีใหม่
คู่มือชีวิตวิถีใหม่ ชีวิตดีเริ่มที่เรา
เก็บของให้เป็นระเบียบ ช่วยให้ทำความสะอาดและรักษาความสะอาดง่าย ลดการสะสมของเชื้อโรค